SA veroordeel Egipte-bloedbadGeweld in Egipte Foto: kvue.com Suid-Afrika het die geweld, wat deur sekuriteitsmagte in Egipte gebruik is om pro-demokratiese betogers in Kaïro te verjaag, veroordeel. “Die tragiese verlies van lewens in Egipte verwyder die land selfs nog verder van die demokratiese aspirasies wat miljoene kiesers in Egipte verlede jaar nagestreef het,” het die departement van internasionale betrekkinge Donderdag gesê. “Die Suid-Afrikaanse regering doen ŉ beroep op die owerhede in Egipte om seker te maak dat hulle selfbeheersing toepas wanneer hulle vreedsame betogings hanteer.” Die departement versoek die land se tussentydse regering om die geweld teen sy eie mense te beëindig, die onrusverwante sterftes te ondersoek en alle politieke gevangenes onvoorwaardelik vry te laat. “Dit is die plig van hierdie magte wat vir reg en geregtigheid verantwoordelik is, om seker te maak dat hulle die inwoners beskerm en verdere geweld in Egipte verhoed.” “‘n Egipties-geleide inklusiewe onderhandelingsproses is die enigste opsie vir dié land om die huidige dooiepunt te oorkom. Suid-Afrika staan gereed om Egipte te help deur sy eie ervarings en lesse, tydens die oorgang van apartheid na ŉ demokratiese bestel, te deel,” het die departement gesê. Maite Nkoana-Mashabane, minister van internasionale betrekkinge en samewerking, het die situasie in Egipte tydens ŉ beraad in Malawië met haar eweknieë bespreek. “Vrede en stabiliteit in Egipte is noodsaaklik vir die Noord-Afrikaanse streek en Afrika as kontinent,” het die departement gesê.